S-296/2006

Mál þetta, sem þingfest var mánudaginn 22. maí sl. og dómtekið samdægurs, er höfðað með ákæru lögreglustjórans á Selfossi, dagsettri 3. maí sl., á hendur S-kk-þgf R-kk-þgf S-kk-þgf, kt. 000000-0000, óstaðsettum í hús, Selfossi, með dvalarstað að Fossheiði 62, Selfoss,

,,fyrir eftirtalin umferðar- og hegningarlagabrot

I.

með því að hafa síðdegis sunnudaginn 11. september 2005, ekið bifreiðinni UV 815, norður Vesturlandsveg á 118 km. hraða á klukkustund, þar sem lögregla hafði afskipti af akstri ákærða á móts við Hreimstaði í Borgarbyggð, en leyfður hámarkshraði á vegarkaflanum var 90 km. á klukkustund. Hraði bifreiðarinnar var mældur með ratsjá sem staðsett var í lögreglubifreið nr. 202.

II.

með því að hafa sem eigandi bifreiðarinnar X6677 (IÖ 531), vanrækt vátryggingarskyldu hennar samkvæmt XIII. kafla umferðarlaga nr. 50/1987 og var hún óvátryggð er lögreglan í Reykjavík hafði afskipti af henni að morgni laugardagsins 26. nóvember 2005.

III.

með því að hafa í október 2005 í heimildarleysi og blekkingarskyni, sett skráningarmerki bifreiðarinnar KI 955 á aðra bifreið í eigu ákærða, af Mitsubishi Galant gerð, sem bera á skráningarmerkin OU 772, og aka bifreiðinni þannig áleiðis til Reykjavíkur og aftur til baka, uns lögregla stöðvaði akstur hans á Hellisheiði. Skráningarmerki bifreiðarinnar OU 772 hafði ákærði áður lagt inn hjá bifreiðaskoðun Frumherja á Selfossi og var bifreiðin því óvátryggð umrætt sinn.”

Ákæruvaldið segir háttsemi ákærða samkvæmt ákærulið I varða við 2. mgr. 37. gr., sbr. 1. mgr. 100. gr. umferðarlaga nr. 50/1987, háttsemi ákærða samkvæmt ákærulið II varða við 1. mgr. 93. gr., sbr. 1. mgr. 100. gr. umferðarlaga nr. 50/1987 og háttsemi ákærða samkvæmt ákærulið III varða við 1. mgr. 157. gr. almennra hegningarlaga nr. 19/1940, 1. mgr. 63. gr. og 1. mgr. 93. gr., sbr. 1. mgr. 100. gr. umferðarlaga nr. 50/1987, og krefst þess að ákærði verði dæmdur til refsingar.

Við þingfestingu málsins þann 22. maí sl. leiðrétti sækjandi III. lið ákæru þannig að dagsetning brots er 3. október 2005. Samkvæmt skýrslum lögreglunnar á Selfossi var brot það sem um getur í III. lið ákæru framið laust fyrir miðnætti þann 2. október 2005. Þetta veldur því þó ekki að mati dómsins að vörn ákærða hafi verið áfátt að þessu leyti, sbr. 1. mgr. 117. gr. laga nr. 19/1991 um meðferð opinberra mála.

Ákærði kom fyrir dóm við þingfestingu málsins og játaði ákæru rétta. Með málið var farið samkvæmt ákvæðum 125. gr. laga nr. 19/1991 um meðferð opinberra mála.

Um málavexti vísast til ákæruskjals. Sannað er með skýlausri játningu ákærða, sem er í samræmi við gögn málsins, að ákærði framdi brot þau sem greinir í ákæru og þar eru réttilega færð til refsiákvæða. Ákærði hefur með háttsemi sinni unnið sér til refsingar.

Ákærði hefur margsinnis sætt refsingum. 14. september 2001 var hann dæmdur til að greiða 20.000 króna sekt fyrir umferðarlagabrot og eignaspjöll. Þá var ákærði dæmdur 16. desember 2002 til að greiða 125.000 króna sekt og sviptur ökurétti í þrjá mánuði fyrir umferðarlagabrot, en 25. febrúar 2003 var hann dæmdur til að greiða 20.000 krónur í sekt vegna þjófnaðarbrots. Þá gekkst ákærði undir 60.000 króna sekt fyrir að aka sviptur ökurétti 10. október 2003, en 30. október 2003 var honum gerður hegningarauki við fyrri dóma, 250.000 króna sekt, fyrir brot gegn 1. mgr. 157. gr. almennra hegningarlaga, þjófnað og umferðarlagabrot, meðal annars fyrir að hafa ekið þrisvar sinnum á skömmum tíma sviptur ökurétti. Ákærði var dæmdur 17. maí 2004 í fangelsi í 30 daga skilorðsbundið í tvö ár fyrir þjófnað, en refsingin var hegningarauki. Þá var ákærði dæmdur 14. mars 2005 í fangelsi í þrjá mánuði, skilorðsbundið í tvö ár, og sviptur ökurétti í fjóra mánuði, fyrir þjófnað og brot gegn umferðarlögum. Var dómurinn frá 17. maí 2004 tekinn upp og dæmdur með, en refsingin hegningarauki að hluta til. Loks var ákærði dæmdur í fjögurra mánaða fangelsi óskilorðsbundið vegna þjófnaðar og umferðarlagabrota 7. október 2005, var dómurinn frá 14. mars 2005 þá dæmdur upp og refsingin að hluta til hegningarauki.

Brot ákærða nú voru framin fyrir 7. október 2005. Ákveða ber ákærða hegningarauka við síðastgreindan dóm samkvæmt 78. gr. almennra hegningarlaga, nr. 19/1940. Þá ber einnig að líta til 77. gr. almennra hegningarlaga við ákvörðun refsingar. Við ákvörðun refsingar verður einnig að líta til skýlausrar játningar ákærða. Ákærði hefur svo sem fyrr segir áður gerst sekur um fjölmörg umferðarlagabrot, auk þess sem hann hefur einu sinni áður sætt refsingu fyrir brot gegn 1. mgr. 157. gr. almennra hegningarlaga. Eftir sem áður þykir ólíklegt að brot ákærða sem nú eru til meðferðar hefðu leitt til þess að refsing ákærða hefði verið ákveðin þyngri í dómnum frá 7. október 2005 hefðu þau verið dæmd þar með. Verður ákærða því ekki gerð sérstök refsing í máli þessu.

Á-kvk-nf S-kvk-nf, settur héraðsdómari, kveður upp dóm þennan.

D ó m s o r ð :

Ákærða, S-kk-þgf R-kk-þgf S-kk-þgf, er ekki gerð sérstök refsing í máli þessu.

Á-kvk-nf S-kvk-nf.